BGRIM ซื้อหุ้นโรงไฟฟ้าขยะอุตฯ 4.8MW สัดส่วน 48% เล็งจ่ายไฟสิ้นปี 62
BGRIM ซื้อหุ้นโรงไฟฟ้าขยะอุตสาหกรรมในจ.ราชบุรี ขนาดกำลังการผลิตติดตั้ง 4.8 MW สัดส่วน 48% เล็งจ่ายไฟให้กฟภ.สิ้นปี 62
21 ธ.ค. 2560

บริษัท บี.กริม เพาเวอร์ จำกัด (มหาชน) หรือ BGRIM ระบุว่า ที่ประชุมคณะกรรมการบริษัท เมื่อวันที่ 13 ธ.ค. 60 ได้มีมติอนุมัติการลงทุนในโครงการโรงไฟฟ้าขยะอุตสาหกรรม ซึ่งเป็นโครงการที่ดำเนินการโดย บริษัท โปรเกรส อินเตอร์เคม (ประเทศไทย) จำกัด (โปรเกรส อินเตอร์เคม) กำลังการผลิตติดตั้งรวม 4.8 เมกะวัตต์ (MW) ปริมาณเสนอขาย 4.0 เมกะวัตต์
โดยมีกำหนดเปิดดำเนินการเชิงพาณิชย์ภายในวันที่ 31 ธ.ค. 62 ตามสัญญาซื้อขายไฟฟ้ากับการไฟฟ้าส่วนภูมิภาค (กฟภ.) ระยะเวลา 20 ปี ที่อัตราการรับซื้อไฟฟ้า 6.08 บาทต่อหน่วย และมีอัตราการรับซื้อไฟฟ้าเพิ่มอีก 0.70 บาทต่อหน่วย รวมเป็นอัตราการรับซื้อไฟฟ้า 6.78 บาทต่อหน่วยในช่วง 8 ปีแรก
สำหรับโครงการดังกล่าวตั้งอยู่ที่นิคมอุตสาหกรรมราชบุรี อ.โพธาราม จ.ราชบุรี โดยบริษัทจะเข้าซื้อหุ้นของ โปรเกรส อินเตอร์เคม จาก บริษัท เมโทร เอเนอร์ยี่ จำกัด (เมโทร) ซึ่งเป็นผู้ถือหุ้นเดิมที่ไม่ใช่บุคคลที่เกี่ยวโยงกันของบริษัทจำนวน 480,000 หุ้น คิดเป็นสัดส่วน 48% ของทุนจดทะเบียนของ โปรเกรส อินเตอร์เคม โดยบริษัทจะเข้าเป็นผู้ร่วมบริหารและจัดการโครงการดังกล่าว
ทั้งนี้ บริษัทได้พิจารณาตรวจสอบสถานะกิจการ และประเมินมูลค่าของ โปรเกรส อินเตอร์เคม ที่ประเมินโดยผู้ประเมินอิสระที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์แล้วเห็นว่าเป็นการลงทุนที่เหมาะสม
โดยในวันนี้ (21 ธ.ค.) บริษัทได้เข้าลงนามในสัญญาซื้อขายหุ้น อย่างไรก็ตาม ธุรกรรมการข้างต้นจะเกิดขึ้นโดยสมบูรณ์เมื่อเงื่อนไขบังคับก่อนที่สำคัญตามที่ระบุไว้ในสัญญาซื้อขายหุ้นสำเร็จครบถ้วน และในกรณีที่ธุรกรรมดำเนินการจนเป็นผลสำเร็จ บริษัทจะเข้าถือหุ้นใน โปรเกรส อินเตอร์เคม คิดเป็นสัดส่วนทั้งหมด 48% ของทุนจดทะเบียน ซึ่งคาดว่าจะแล้วเสร็จภายในต้นเดือนม.ค. 61